Document ID: 32007R1473

KOMISIJAS REGULA (EK) Nr. 1473/2007
(2007. gada 13. decembris),
ar ko 2007./2008. vīna gadam Bulgārijai nosaka pārejas pasākumu attiecībā uz Padomes Regulā (EK) Nr. 1493/1999 paredzēto vīndarības blakusproduktu pārstrādi
EIROPAS KOPIENU KOMISIJA,
ņemot vērā Bulgārijas un Rumānijas Pievienošanās līgumu,
ņemot vērā Bulgārijas un Rumānijas Pievienošanās aktu un jo īpaši tā 41. panta pirmo daļu,
tā kā:
(1)
Saskaņā ar 27. panta 3. punktu Padomes 1999. gada 17. maija Regulā (EK) Nr. 1493/1999 par vīna tirgus kopīgo organizāciju (1) visām fiziskām vai juridiskām personām vai personu grupām, kas ir gatavojušas vīnu, ir jāpiegādā destilācijai visi vīndarības blakusprodukti. Pēc Bulgārijas pievienošanās Eiropas Kopienai 2007. gada 1. janvārī šis pienākums attiecas arī uz vīndariem minētajā dalībvalstī, lai gan šāda prakse Bulgārijā nav tradicionāla.
(2)
Komisijas Regulā (EK) Nr. 1623/2000 (2) ir noteikti šā destilācijas pienākuma piemērošanas noteikumi, kā arī tās 49. pantā - daži piemērošanas izņēmumi.
(3)
Kaut arī Bulgārijā jau ir ieviesti daži pasākumi, šajā dalībvalstī spirta destilācijas uzņēmumu jauda nav pietiekama, lai destilētu visus vīndarības blakusproduktus. Tādēļ jāatļauj Bulgārijai atbrīvot noteiktu kategoriju ražotājus no pienākuma destilēt vīndarības blakusproduktus.
(4)
Lai varētu piemērot Bulgārijai piešķirto izņēmumu visa vīna gada garumā, šī regula jāpiemēro no 2007. gada 1. augusta.
(5)
Šajā regulā paredzētie pasākumi ir saskaņā ar Vīna pārvaldības komitejas atzinumu,
IR PIEŅĒMUSI ŠO REGULU.
1. pants
Atkāpjoties no Regulas (EK) Nr. 1623/2000 49. panta 4. punkta a) apakšpunkta, 2007./2008. vīna gadam Bulgārija var paredzēt, ka ražotāji, kuru produkcijas apjoms, ražojot savās individuālajās ražotnēs, nepārsniedz 7 500 hl, var izpildīt savas saistības piegādāt vīndarības blakusproduktus destilācijai, nodrošinot šo produktu izņemšanu atbilstīgā uzraudzībā.
2. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
To piemēro no 2007. gada 1. augusta.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 13. decembrī

Labels: 18
17
15
6